Mere end 100 frivillige sportsfiskere og forskere fra DTU Aqua og Sveriges landbrugsuniversitet og Verdensnaturfonden (WWF) lykkedes lørdag med et vildt projekt: At fange, GPS-tagge og udsætte fem blåfinnede tun, der nu skal indgå i et forskningsprojekt. Det er første gang nogensinde, at blåfinnet tun er mærket i dansk og svensk farvand. De mærkede tun anslåes til at veje fra 130 til 285 kilo og er dermed de klart største rovfisk i de danske farvande. De fem tun er nu mærket med apparater, som kan afsløre, hvor fiskene bevæger sig hen, lysforhold, dybde og vandtemperatur. Mærkningsprojekt, som fortsætter til den 21. september 2017, er kun muligt på grund af en fantastisk entusiastisk støtte fra sportsfiskere og andre i både Danmark og Sverige. Projektet er et samarbejde mellem DTU Aqua, SLU Aqua og WWF og koordineres af DTU Aqua. Forskerne har tilladelse til at fange og tagge i alt 40 blåfinnede tun.

Referat:
Det lykkedes fiskere og forskere at fange, tagge og udsætte fem kæmpetun i Skagerak. Tunen er tilbage i Danmark.